Tiener sterf ná steekwond in borsArgieffoto: Kent Williamson ŉ Tiener (17) is Sondagoggend dood aan hartstilstand ná hy in die bors gesteek is met ŉ skroewedraaier. Chris Botha, woordvoerder vir Netcare 911, het gesê hul paramedici is omstreeks 00:49 ontbied. Die voorval het in Yeostraat in Bellevue-Oos in Johannesburg plaasgevind. “Dit blyk dat die seun uitgegaan het saam met vriende en toe in die bors gesteek is met die skroewedraaier. Die vriende het hom huis toe geneem en ŉ ambulans ontbied,” het Botha gesê. Die presiese omstandighede rakende die voorval sal deel uitmaak van die polisie se ondersoek. “Toe paramedici op die toneel opdaag, het hulle besef dit is ŉ geval van hartstilstand. Daar is onmiddellik met hartmassering begin, maar die seun is ongelukkig op die toneel dood verklaar,” het Botha gesê.